*Projekts*

LATVIJAS REPUBLIKAS MINISTRU KABINETS

2015. gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Noteikumi par profesionālo patentpilnvarnieku saraksta saturu, tā uzturēšanas kārtību un profesionālo patentpilnvarnieku kvalifikācijas eksāmena kārtību**

Izdoti saskaņā ar Rūpnieciskā

īpašuma institūciju un procedūru

likuma 124. pantu

**I. Vispārīgais jautājums**

1. Noteikumi nosaka:

1.1. profesionālo patentpilnvarnieku (turpmāk – patentpilnvarnieks) saraksta (turpmāk – saraksts) saturu;

1.2. saraksta uzturēšanas kārtību;

1.3. patentpilnvarnieku kvalifikācijas eksāmena (turpmāk – eksāmens) kārtību;

1.4. kārtību, kādā patentpilnvarnieka pretendents (turpmāk – pretendents) apliecina Rūpnieciskā īpašuma institūciju un procedūru likuma 121.panta otrās daļas 1., 2., 3. un 4.punktā minētos faktus;

1.5. kārtību, kādā pretendenta profesionālā kvalifikācija un profesionālā darbība pielīdzināma Rūpnieciskā īpašuma institūciju un procedūru likuma 122.panta trešās un ceturtās daļas prasībām;

1.6. kārtību, kādā izvērtējama Eiropas Savienības dalībvalsts (turpmāk – dalībvalsts) patentpilnvarnieka kvalifikācija tā iekļaušanai sarakstā.

**II. Saraksta saturs un tā uzturēšanas kārtība**

2. Sarakstā iekļauj ziņas par personām, kas atbilst Rūpnieciskā īpašuma institūciju un procedūru likuma 121.panta otrās daļas prasībām.

3. Sarakstā par patentpilnvarnieku ieraksta šādas ziņas:

3.1. reģistrācijas numuru;

3.2. vārdu un uzvārdu;

3.3. personas kodu (ja tāda nav, – dzimšanas datumu);

3.4. specializāciju;

3.5. svešvalodu zināšanas;

3.6. datumu, kad pieņemts lēmums par patentpilnvarnieka iekļaušanu sarakstā attiecīgajā specializācijā (attiecībā uz personu, kas patentpilnvarnieku sarakstā iekļauta atbilstoši Rūpnieciskā īpašuma institūciju un procedūru likuma Pārejas noteikumu 6.punktam, – datumu, kurā persona iekļauta Patentu valdes profesionālo patentpilnvaroto reģistrā attiecīgajā specializācijā);

3.7. prakses vietas adresi;

3.8. informāciju par patentpilnvarnieka civiltiesiskās apdrošināšanas līguma spēkā esamību;

3.9. informāciju par patentpilnvarnieka profesionālās darbības apturēšanu vai atstādināšanu no pienākumu pildīšanas saskaņā ar Rūpnieciskā īpašuma institūciju un procedūru likuma 134.pantu;

3.10. informāciju par patentpilnvarnieka izslēgšanu no saraksta.

4. Sarakstu Patentu valde publisko savā tīmekļa vietnē, izņemot šo noteikumu 3.3. un 3.8. apakšpunktā minētās ziņas. Grozījumus saraksta ziņās publicē ne vēlāk kā vienas darbdienas laikā pēc attiecīgā lēmuma pieņemšanas.

5. Patentu valde saraksta informāciju kārto un glabā elektroniski.

6. Ziņas par patentpilnvarnieku sarakstā iekļauj, pamatojoties uz Patentu valdes direktora lēmumu vai rīkojumu.

7. Patentu valdes direktora lēmumu vai rīkojumu sagatavo piecu darbdienu laikā, pamatojoties uz:

7.1. eksāmena komisijas (turpmāk – komisija) lēmumu par eksāmena rezultātiem un pretendenta iesniegumu par ziņu iekļaušanu sarakstā (1. pielikums);

7.2. patentpilnvarnieka iesniegumu par ziņu iekļaušanu sarakstā (1.pielikums);

7.3. tiesas nolēmumu;

7.4. valsts pārvaldes iestādes lēmumu;

7.5. Iedzīvotāju reģistra ziņām;

7.6. Patentpilnvarnieku asociācijas disciplinārlietu komisijas lēmumu;

7.7. citām ziņām.

8. Par nepieciešamajiem grozījumiem saraksta ziņās patentpilnvarnieks paziņo Patentu valdei, nekavējoties iesniedzot rakstveida iesniegumu par ziņu iekļaušanu sarakstā.

9. Par grozījumu izdarīšanu sarakstā maksājama maksa Patentu valdes cenrādī noteiktajā apmērā un kārtībā. Maksa par grozījumu izdarīšanu sarakstā nav jāmaksā, ja grozījumi sarakstā veicami saskaņā ar šo noteikumu 3.8., 3.9. un 3.10. apakšpunktu.

10. Patentu valdes direktors var pieņemt lēmumu par grozījumu izdarīšanas atlikšanu, nosakot termiņu trūkumu novēršanai, kas nav īsāks par vienu mēnesi, ja:

10.1. nav iesniegti visi nepieciešamie dokumenti;

10.2. iesniegtie dokumenti neatbilst normatīvo aktu prasībām;

10.3. nav samaksāta noteiktā maksa.

11. Patentu valdes direktors var pieņemt lēmumu par atteikumu izdarīt grozījumus sarakstā, ja:

11.1. norādītās ziņas nav ierakstāmas sarakstā;

11.2. lēmumā noteiktajā termiņā nav novērsti trūkumi.

12. Ja Patentu valde konstatē saraksta ziņās pārrakstīšanās kļūdu, tā nosūta paziņojumu patentpilnvarniekam, norādot:

12.1. kāda kļūda sarakstā konstatēta;

12.2. kā saraksts tiks labots;

12.3. piecu darbdienu termiņu iebildumu celšanai.

13. Ja patentpilnvarnieks noteiktajā termiņā iebildumus neceļ, Patentu valdes direktors pieņem lēmumu par saraksta labošanu un izdara attiecīgu labojumu.

14. Patentu valdes pieļautās kļūdas tiek izlabotas bez maksas.

**III. Eksāmena komisija**

15. Pretendentu izvērtēšanai un to zināšanu pārbaudei Patentu valdes direktors izveido profesionālo patentpilnvarnieku kvalifikācijas eksāmena komisiju atbilstoši Rūpnieciskā īpašuma institūciju un procedūru likuma 123.panta pirmās daļas noteikumiem (turpmāk – komisija).

16.  Komisijas sastāvu apstiprina katru gadu ne vēlāk kā līdz 15. janvārim. Komisijas sastāvā iekļauj trīs Patentu valdes pārstāvjus un trīs Patentpilnvarnieku asociācijas pārstāvjus. Komisija no komisijas locekļu vidus ievēl komisijas priekšsēdētāju.

17. Komisijas sekretāra pienākumus pilda Patentu valdes direktora norīkota persona.

18. Komisija lemj par pretendenta pielaišanu eksāmenam, sagatavo un apstiprina eksāmena programmu un biļetes un pieņem eksāmenu.

19. Komisijas sēdes vada komisijas priekšsēdētājs. Komisijas priekšsēdētājs savas prombūtnes laikā ir tiesīgs uzdot komisijas priekšsēdētāja pienākumus veikt komisijas loceklim.

20.  Komisijas sēdes ir slēgtas. Tiesības iepazīties ar informāciju, kas saistīta ar pretendentu novērtēšanas procesu, piešķir komisijas priekšsēdētājs ar rakstveida atļauju, ievērojot Informācijas atklātības likumā noteikto kārtību.

21. Komisija lēmumus pieņem ar balsu vairākumu, atklāti balsojot. Ja balsu skaits sadalās vienādi, izšķirošā ir komisijas priekšsēdētāja balss.

22. Komisijas sēdes protokolē. Protokolā norāda komisijas sēdes norises vietu, laiku, klātesošos komisijas locekļus, pretendentus, kuru pieteikumus izvērtē, un pieņemtos lēmumus. Sēdes protokolu paraksta komisijas priekšsēdētājs un sekretārs. Protokolu glabā Patentu valdē.

**IV. Eksāmena organizēšana**

23. Eksāmenu organizē divas reizes gadā – maijā un novembrī. Eksāmena norises datumu ne vēlāk kā vienu mēnesi pirms eksāmena publisko Patentu valde tīmekļa vietnē. Par eksāmena kārtošanu maksājama maksa Patentu valdes cenrādī noteiktajā apmērā un kārtībā.

24. Pretendents, kurš vēlas kārtot eksāmenu, iesniedz Patentu valdē ne vēlāk kā līdz 1. martam – eksāmena kārtošanai maijā – un ne vēlāk kā līdz 1. septembrim – eksāmena kārtošanai novembrī, iesniegumu eksāmena kārtošanai (2.pielikums), kurā norāda specializāciju, kurā viņš vēlas kārtot eksāmenu.

25. Lai apliecinātu, ka pretendents uz iesnieguma eksāmena kārtošanai iesniegšanas brīdi atbilst Rūpnieciskā īpašuma institūciju un procedūru likuma 121. panta otrās daļas 1., 2., 3. un 4. punktā minētajām prasībām, pretendents iesniegumā apliecina savu valsts valodas prasmi un svešvalodu zināšanas un tam pievieno:

25.1. personu apliecinoša dokumenta, kurā ir ziņas par pilsonību, kopiju;

25.2. dokumenta, kas apliecina valsts valodas prasmes augstākajā līmenī atbilstoši [Valsts valodas likuma](http://likumi.lv/ta/id/14740-valsts-valodas-likums) prasībām, kopiju (ja vispārējās izglītības programma nav apgūta latviešu valodā);

25.3. akadēmiskā vai otrā līmeņa augstākās profesionālās izglītības diploma kopiju (ārvalstu augstākās izglītības iestāžu izsniegtajiem diplomiem attiecīgajās specialitātēs jābūt atzītiem Latvijā Izglītības likumā noteiktajā kārtībā);

25.4. dokumentu, kurā detalizēti raksturo savu darba pieredzi ar rūpnieciskā īpašuma aizsardzību saistītā jomā.

26. Par darba pieredzi ar rūpnieciskā īpašuma aizsardzību saistītā jomā atzīstams, piemēram:

26.1. atbilstošs darbs starptautiskajās, reģionālajās vai nacionālajās rūpnieciskā īpašuma iestādēs;

26.2. profesionāla darbība, konsultējot rūpnieciskā īpašuma objektu pieteicējus un īpašniekus vai sagatavojot rūpnieciskā īpašuma objektu pieteikumus un citus dokumentus, kas iesniedzami reģistrācijas un pēcreģistrācijas procedūrās vai tiesā, arī darbība profesionāla patentpilnvarnieka palīga statusā;

26.3. darbs tiesā saistībā ar rūpniecisko īpašumu saistītu strīdu izskatīšanu.

27. Ja pretendents vēlas kārtot eksāmenu patentu jomā, viņš kā šo noteikumu 25.3. apakšpunktā minēto dokumentu iesniedz diploma kopiju par akadēmiskās vai otrā līmeņa augstākās profesionālās izglītības iegūšanu inženierzinātņu vai dabaszinātņu nozarē vai par attiecīga līmeņa izglītības iegūšanu citā nozarē un diploma kopiju par pirmā līmeņa augstākās profesionālās izglītības iegūšanu inženierzinātņu vai dabaszinātņu nozarē vai dokumentu par citu tai pielīdzināmu profesionālo kvalifikāciju, kas apliecina zināšanas inženierzinātņu, dabaszinātņu vai patentu jomā.

28. Ja pretendents vēlas kārtot eksāmenu patentu jomā, šo noteikumu 25.4. apakšpunktā minētajai darba pieredzei jābūt iegūtai praktiskā darbā saistībā ar izgudrojumu patentu pieteikumiem (to sastādīšanu, labošanu, izskatīšanu), patentu meklējumiem, pētījumiem vai konsultācijām patentu aizsardzības jautājumos vai citā tai pielīdzināmā profesionālā darbībā.

29. Ja pretendents iesniegumam eksāmena kārtošanai pievienojis dokumentu kopijas, viņš pēc komisijas sekretāra uzaicinājuma klātienē uzrāda šo dokumentu oriģinālus, izņemot gadījumu, ja attiecīgā informācija ir pieejama valsts reģistros, izglītības dokumenta izdevējiestādē vai iekšējā tirgus informācijas sistēmā (par Eiropas Savienības dalībvalstīs vai Eiropas Ekonomikas zonas valstīs izdotu izglītības dokumentu).

30. Komisija izskata iesniegumu eksāmena kārtošanai un tam pievienotos dokumentus, un 10 darbdienu laikā pieņem lēmumu par:

30.1. atļauju kārtot eksāmenu;

30.2. nepieciešamās papildu informācijas vai dokumentu pieprasīšanu, nosakot termiņu trūkumu novēršanai, kas nav īsāks par trijām nedēļām vai;

30.3. atteikumu kārtot eksāmenu.

31. Komisijas lēmumu paziņo pretendentam, nosūtot rakstisku paziņojumu triju darbdienu laikā elektroniski vai uz pretendenta norādīto adresi.

32. Ja pretendents noteiktajā termiņā neiesniedz komisijas pieprasīto papildu informāciju vai dokumentus, komisija pieņem lēmumu par atteikumu kārtot eksāmenu.

33. Lēmumu par atteikumu kārtot eksāmenu pretendents var apstrīdēt mēneša laikā, iesniedzot attiecīgu iesniegumu Patentu valdei.

34. Eksāmenu organizē un tehniski nodrošina Patentu valde.

35. Vismaz 10 darbdienas pirms eksāmena norises dienas komisijas sekretārs informē pretendentu par eksāmena norises vietu un laiku, nosūtot rakstisku paziņojumu un uzaicinājumu samaksāt maksu par eksāmena kārtošanu.

36. Eksāmena programmu publicē Patentu valdes tīmekļa vietnē ne vēlāk kā līdz 1. aprīlim – eksāmena kārtošanai maijā – un ne vēlāk kā līdz 1. oktobrim – eksāmena kārtošanai novembrī.

**V. Eksāmena norise un vērtēšanas kārtība**

37. Eksāmenā vērtē pretendenta zināšanas un prasmes, kas nepieciešamas patentpilnvarnieka profesionālajai darbībai.

38. Eksāmens noris divās daļās:

38.1. praktiskā uzdevuma (kāzusa) risināšana rakstveidā, katrā specializācijā, kuru pretendents norādījis iesniegumā;

38.2. mutiskā pārbaude par pretendenta teorētiskajām zināšanām – divi teorētiskie jautājumi eksāmena biļetē katrā specializācijā, kuru pretendents norādījis iesniegumā.

39. Eksāmena daļas tiek organizētas katra savā dienā.

40. Pretendenta eksaminēšanā piedalās ne mazāk par divām trešdaļām komisijas locekļu, ieskaitot komisijas priekšsēdētāju.

41. Komisijas priekšsēdētājs vada eksāmenu un atbild par tā norisi. Sākot eksāmenu, komisijas priekšsēdētājs paziņo komisijas sastāvu. Pirms katras eksāmena daļas kārtošanas pretendentus iepazīstina ar eksāmena attiecīgās daļas norises kārtību.

42. Komisijas sekretārs protokolē eksāmena gaitu, protokolā norāda eksāmena norises vietu, laiku, komisijas sastāvu, komisijas apspriežu laiku un pieņemtos lēmumus, pretendentu vārdus, uzvārdus un eksāmena biļešu numurus, uzdotos jautājumus un vērtējumus. Eksāmena protokolu paraksta visi komisijas locekļi, kas piedalījušies vērtēšanā, un komisijas sekretārs. Protokolu glabā Patentu valdē.

43. Pretendents, ierodoties uz eksāmenu, komisijas sekretāram uzrāda personu apliecinošu dokumentu un apliecinājumu par eksāmena kārtošanas maksas samaksu.

44. Ja pretendents nokavē eksāmena sākumu, viņš ar komisijas priekšsēdētāja atļauju drīkst pildīt eksāmena darbu, bet darba izpildes laiks netiek pagarināts, un tas tiek norādīts protokolā.

45. Ja pretendents attaisnojošu iemeslu dēļ neierodas uz eksāmenu, viņam ir tiesības kārtot eksāmenu nākamā eksāmena laikā. Eksāmena maksa atkārtoti nav jāmaksā. Par to, vai neierašanās iemesli ir atzīstami par attaisnojošiem, lemj komisija. Komisijas lēmumu kandidāts mēneša laikā pēc lēmuma paziņošanas var apstrīdēt Patentu valdē.

46. Ja iemesli, kuru dēļ pretendents nav ieradies uz eksāmenu, netiek atzīti par attaisnojošiem, eksāmena maksa netiek atmaksāta.

47. Eksāmena norises telpā drīkst atrasties pretendenti, komisija un komisijas sekretārs. Praktiskā uzdevuma risināšanas laikā eksāmena telpā jābūt klāt vismaz vienam komisijas loceklim un komisijas sekretāram.

48. Risinot praktisko uzdevumu, pretendentam ir tiesības izmantot līdzpaņemtos normatīvos aktus (papīra formā), kuriem nav pievienoti komentāri. Kārtojot mutisko pārbaudi, pretendentam nav tiesību izmantot palīglīdzekļus.

49. Ja pretendents eksāmena laikā izmanto neatļautus palīglīdzekļus (piemēram, mobilo tālruni, datoru, elektronisko piezīmju grāmatiņu) vai traucē citus pretendentus, komisija izraida pretendentu no eksāmena norises telpas. Šādā gadījumā uzskata, ka pretendents ir ieguvis nesekmīgu novērtējumu.

50. Izņēmuma gadījumā komisija var atļaut eksāmena norises laikā iziet no telpas vienlaikus ne vairāk kā vienam pretendentam. Šajā gadījumā pretendents darbu nodod komisijas sekretāram. Komisijas sekretārs uz pretendenta darba atzīmē prombūtnes faktu un laiku. Pretendentam eksāmena darba izpildes laiks netiek pagarināts.

51. Praktiskā uzdevuma risināšanai paredzētas trīs stundas, ja pretendents kārto eksāmenu vienā specializācijā un papildus pa vienai stundai un trīsdesmit minūtēm katrai nākamajai specializācijai.

52. Komisijas sekretārs nodrošina, ka eksaminācijas telpā atrodas visiem pretendentiem skaidri redzams pulkstenis.

53. Pretendents, kas pabeidzis praktiskā uzdevuma risināšanu, paraksta darbu, iesniedz to komisijas sekretāram un atstāj eksāmena telpu.

54. Eksāmena mutiskajā pārbaudē pretendentus to uzvārdu alfabēta secībā aicina eksāmena norises telpā. Pretendents izvelk eksāmena biļeti katrā specializācijā, kuru pretendents norādījis iesniegumā. Biļetes numuru pretendents uzrāda komisijai. Komisijas sekretārs biļetes numuru ieraksta protokolā.

55. Eksāmena mutiskās pārbaudes kārtošanas laikā telpā vienlaikus drīkst atrasties ne vairāk kā pieci pretendenti.

56. Atbildes plāna izstrādāšanai paredzētas 15 minūtes katram jautājumam. Mutiskai atbildei paredzētas 10 minūtes katram jautājumam.

57. Komisija noklausās pretendenta atbildi. Pēc atbildes noklausīšanās komisijas locekļiem ir tiesības uzdot jautājumus, lai precizētu atbildes kvalitāti un, ja nepieciešams, arī precizējošus jautājumus par pretendenta risināto praktisko uzdevumu. Pretendents, kas pabeidzis eksāmena mutisko pārbaudi, nodod biļeti komisijas sekretāram un atstāj eksāmena telpu.

58. Katrs komisijas loceklis individuāli novērtē pretendenta eksāmena katras daļas darbu atsevišķi ar pozitīvu vai negatīvu vērtējumu un ieraksta to vērtējuma lapā (3.pielikums). Komisijas loceklis paraksta vērtējuma lapu un, ja nepieciešams, sniedz īsu vērtējuma pamatojumu.

59. Komisijas loceklis nepiedalās pretendenta darba vērtēšanā, ja pretendents ir komisijas locekļa laulātais, komisijas locekļa vai viņa laulātā radinieks taisnā līnijā visās pakāpēs, sānu līnijā līdz ceturtajai pakāpei vai svainībā līdz trešajai pakāpei, kā arī ir komisijas locekļa vai viņa laulātā aizbildnībā vai aizgādnībā. Komisijas loceklis nepiedalās pretendenta darba vērtēšanā, ja ir personīgi tieši vai netieši ieinteresēts vērtējumā, vai arī ir citi apstākļi, kas rada pamatotas šaubas par viņa objektivitāti.

60. Pēc eksāmena beigām, bet ne vēlāk kā nākamajā darbdienā, komisijas sekretārs apkopo eksāmena pirmās un otrās daļas vērtējuma lapās ierakstītos rezultātus un aprēķina pretendenta pozitīvo un negatīvo vērtējumu skaitu katrā eksāmena daļā katrā specializācijā. Ja pretendenta pozitīvo un negatīvo vērtējumu skaits daļā sadalās līdzīgi, izšķirošais ir komisijas priekšsēdētāja vērtējums. Visus vērtējumus ieraksta eksāmena protokolā.

61. Eksāmens ir nokārtots attiecīgajā specializācijā, ja pretendents gan eksāmena pirmajā, gan otrajā daļā saņēmis pozitīvu vērtējumu.

62. Komisijas locekļiem ir tiesības lūgt ierakstīt protokolā viņu atsevišķo viedokli par vērtējumu vai eksāmena norisi.

63. Komisijas locekļu aizpildītās eksāmena vērtējuma lapas un pretendentu eksāmena pirmās daļas atbilžu tīrraksti ir eksāmena protokola neatņemami pielikumi.

**VI. Eksāmena rezultātu paziņošana un lēmuma pieņemšana par pretendenta iekļaušanu sarakstā**

64. Eksāmena vērtējumu komisija paziņo pretendentam nākamajā darbdienā pēc komisijas lēmuma pieņemšanas, un trīs darbdienu laikā nosūta lēmuma izrakstu par eksāmena rezultātiem elektroniski vai uz pretendenta norādīto adresi. Ja pretendents nokārtojis eksāmenu, lēmuma izrakstam pievieno aicinājumu iesniegt Patentu valdē iesniegumu par ziņu iekļaušanu sarakstā.

65. Ja eksāmena laikā pieļauti eksāmena kārtības pārkāpumi, kas varēja tieši ietekmēt eksāmena daļas vērtējumu vai vērtējumu kopumā, pretendents mēneša laikā pēc eksāmena rezultātu paziņošanas var apstrīdēt eksāmena rezultātu, iesniedzot pamatotu iesniegumu Patentu valdē.

66. Saņemot pretendenta iesniegumu par ziņu iekļaušanu sarakstā, Patentu valdes direktors piecu darbdienu laikā izvērtē vai iesniegumā norādītās ziņas ļauj konstatēt pretendenta atbilstību Rūpnieciskā īpašuma institūciju un procedūru likuma 121.panta otrās daļas 6. un 7. punkta prasībām, un pieņem lēmumu par pretendenta iekļaušanu sarakstā vai par pretendenta iekļaušanas sarakstā atlikšanu, nosakot termiņu trūkumu novēršanai, kas nav īsāks par vienu mēnesi.

67. Patentu valdes direktora lēmumu nosūta elektroniski vai uz pretendenta norādīto adresi ne vēlāk kā divu darbdienu laikā pēc lēmuma pieņemšanas.

68. Ja trūkumi nav novērsti noteiktajā termiņā, Patentu valdes direktors var pieņemt lēmumu par atteikumu iekļaut pretendentu sarakstā.

**VII. Kārtība, kādā izvērtējama dalībvalsts patentpilnvarnieka kvalifikācija tā iekļaušanai sarakstā**

69. Dalībvalsts patentpilnvarnieks, kurš vēlas tikt iekļauts sarakstā atbilstoši Rūpnieciskā īpašuma institūciju un procedūru likuma 136.panta noteikumiem, Patentu valdē iesniedz:

69.1. iesniegumu par dalībvalsts patentpilnvarnieka iekļaušanu sarakstā (4.pielikums), tajā norādot sarakstes adresi Latvijā;

69.2. dokumentus, kas apliecina viņa tiesības darboties par patentpilnvarnieku citā dalībvalstī saskaņā ar šīs valsts normatīvajiem aktiem un tā tulkojumu latviešu valodā;

69.3. civiltiesiskās atbildības apdrošināšanas līgumu saskaņā ar Rūpnieciskā īpašuma institūciju un procedūru likuma [130. panta](http://likumi.lv/doc.php?id=275049#p130) otrās un trešās daļas noteikumiem.

70. Par dalībvalsts patentpilnvarnieka iekļaušanu sarakstā maksājama maksa Patentu valdes cenrādī noteiktajā apmērā un kārtībā.

71. Patentu valdes direktors 10 darbdienu laikā izvērtē vai iesniegumā par dalībvalsts patentpilnvarnieka iekļaušanu sarakstā norādītās ziņas ļauj konstatēt dalībvalsts patentpilnvarnieka atbilstību Rūpnieciskā īpašuma institūciju un procedūru likuma 136.panta pirmās daļas prasībām, un pieņem lēmumu par:

71.1. dalībvalsts patentpilnvarnieka iekļaušanu saraksta atsevišķā sadaļā uz sešiem mēnešiem;

71.2. dalībvalsts patentpilnvarnieka iekļaušanas sarakstā atlikšanu, nosakot termiņu trūkumu novēršanai, kas nav īsāks par vienu mēnesi;

71.3. atteikumu iekļaut dalībvalsts patentpilnvarnieku sarakstā.

72. Patentu valdes direktora lēmumu nosūta elektroniski vai uz dalībvalsts patentpilnvarnieka norādīto adresi ne vēlāk kā divu darbdienu laikā pēc lēmuma pieņemšanas.

73. Ja trūkumi nav novērsti noteiktajā termiņā, Patentu valdes direktors var pieņemt lēmumu par atteikumu iekļaut dalībvalsts patentpilnvarnieku sarakstā.

74. Dalībvalsts patentpilnvarnieks, kurš vēlas pagarināt tiesības uz pagaidu profesionālo darbību Latvijā par sešiem mēnešiem, Patentu valdē iesniedz attiecīgu lūgumu, dokumentus, kas apliecina, ka tas veic profesionālu darbību rūpnieciskā īpašuma tiesību aizsardzības jomā Latvijā, un samaksā maksu Patentu valdes cenrādī noteiktajā apmērā un kārtībā.

75. Pēc lūguma pagarināt tiesības uz pagaidu profesionālo darbību Latvijā un noteiktās maksas saņemšanas, Patentu valdes direktors lūdz komisijai triju nedēļu laikā sagatavot viedokli, kuru ņem vērā lēmuma pieņemšanā par pagaidu darbības pagarināšanu.

76. Ja komisija atzīst, ka dalībvalsts patentpilnvarniekam ir pietiekama valsts valodas prasme un profesionālajai darbībai nepieciešamās Latvijas normatīvo aktu zināšanas un ka viņa profesionālā kvalifikācija atbilst pastāvīgai darbībai Latvijā attiecīgajā specializācijā, Patentu valdes direktors pieņem lēmumu par dalībvalsts patentpilnvarnieka iekļaušanu sarakstā bez termiņa ierobežojuma.

**VIII. Noslēguma jautājums**

77. Noteikumi stājas spēkā 2016. gada 1. janvārī.

Ministru prezidente Laimdota Straujuma

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

26.08.2015. 16:28

2629

L.Zommere

67220208, [Linda.Zommere@lrpv.gov.lv](mailto:Linda.Zommere@lrpv.gov.lv)